Μαμαντί Ντουμπουγιά

Ο Μαμαντί Ντουμπουγιά (γαλλικά: Mamady Doumbouya) (γεννημένος στις 5 Δεκεμβρίου 1984) είναι  αξιωματικός του στρατού της Γουινέας, ο οποίος ηγήθηκε του πραξικοπήματος του 2021 και έγινε πρόεδρος της Εθνικής Επιτροπής Συμφιλίωσης και Ανάπτυξης. Στη συνέχεια ανέλαβε μεταβατικός πρόεδρος της χώρας από την 1η Οκτωβρίου 2021 έως τις 17 Ιανουαρίου 2026 και πρόεδρος της Γουινέας από τις 17 Ιανουαρίου 2026. Έχει το βαθμό του Συνταγματάρχη και είναι μέλος της Ομάδας Ειδικών Δυνάμεων και πρώην υπηρετήσας στη Λεγεώνα των Ξένων. Την ημέρα της απόπειρας πραξικοπήματος, ο Ντουμπουγιά σε ομιλία του που μεταδόθηκε από την κρατική τηλεόραση δήλωσε ότι η παράταξή του διέλυσε την κυβέρνηση και το σύνταγμα.

 Πρώτα χρόνια 
Γεννήθηκε στην περιφέρεια Κανκάν της Γουινέας. Έχει καταγωγή Μαντίνκα.

 Στρατιωτική καριέρα 
Ο Ντουμπουγιά ήταν Γάλλος λεγεωνάριος που είχε τον βαθμό του δεκανέα πριν επιστρέψει στη Γουινέα για να ηγηθεί της Ομάδας Ειδικών Δυνάμεων, μιας επίλεκτης στρατιωτικής μονάδας που συστάθηκε από τον Αλφά Κοντέ. Όταν ανέλαβε τα καθήκοντά του, προήχθη στον βαθμό του διοικητή λόχου, κάτι που έγινε με αναφορά στη διεθνή εμπειρία του, συμπεριλαμβανομένης της εκπαίδευσης που είχε ολοκληρώσει σε πολλές διαφορετικές χώρες. Εργάστηκε σε αυτούς τους ρόλους για τις υπηρεσίες πληροφοριών της χώρας, με έδρα το Φορεκαριά. Προήχθη περαιτέρω σε αντισυνταγματάρχη το 2019 και σε συνταγματάρχη το 2020. Το 2021 λέγεται ότι επιζητούσε περισσότερη εξουσία για την ομάδα των Ειδικών Δυνάμεων.

Ήταν ένας από τους 25 αξιωματούχους από τη Γουινέα που η Ευρωπαϊκή Ένωση απείλησε να επιβάλει κυρώσεις με αφορμή καταγγελίες για παραβιάσεις ανθρωπίνων δικαιωμάτων.

 Πραξικόπημα του 2021 
Ο Ντουμπουγιά ήταν ο υποκινητής του πραξικοπήματος της 5ης Σεπτεμβρίου 2021 στη Γουινέα, στη διάρκεια του οποίου τέθηκε υπό κράτηση ο πρόεδρος της Γουινέας, Αλφά Κοντέ. Ο Ντουμπουγιά δήλωσε στην κρατική τηλεόραση ότι η παράταξή του είχε διαλύσει την κυβέρνηση και αναστείλει το σύνταγμα. Δήλωσε επίσης ότι η «Εθνική Επιτροπή Συμφιλίωσης και Ανάπτυξης (ΕΕΣΑ), [αναγκάστηκε] να αναλάβει τις ευθύνες της» έπειτα από την «τραγική πολιτική κατάσταση της χώρας μας, την οργάνωση της δικαιοσύνης, τον μη σεβασμό των δημοκρατικών αρχών, ακραία πολιτικοποίηση της δημόσιας διοίκησης, καθώς και φτώχεια και διαφθορά». Για να δικαιολογήσει τις ενέργειες του στρατού, ο Ντουμπουγιά επικαλέστηκε τον πρώην πρόεδρο της Γκάνας, Τζέρι Ρόουλινγκς, ο οποίος είπε ότι «εάν ο λαός συντριβεί από τις ελίτ του, εναπόκειται στον στρατό να δώσει στον λαό την ελευθερία του».

 Πρόεδρος 
Την 1η Οκτωβρίου 2021 ο Ντουμπουγιά ορκίστηκε προσωρινός πρόεδρος.
Στις 28 Μαρτίου 2025 ο Ντουμπουγιά απένειμε χάρη για λόγους υγείας στον πρώην πρόεδρο Μουσά Νταντίς Καμαρά, ο οποίος είχε καταδικαστεί για τη δολοφονία 156 ανθρώπων κατά τη διάρκεια των διαδηλώσεων στη Γουινέα το 2009.

Τον Ιούνιο του 2025 ο Δικηγορικός Σύλλογος της Γουινέας απείχε από τις ακροαματικές διαδικασίες για δύο εβδομάδες και τα μέλη του αποχώρησαν από τους εθνικούς θεσμούς στους οποίους υπηρετούσαν, ως αντίδραση στην απαγωγή και τον βασανισμό του Μοχάμεντ Τραορέ, πρώην προέδρου του Συλλόγου και επικριτή του Ντουμπουγιά.

Υπό τη διακυβέρνηση του Ντουμπουγιά, διεξήχθη το Συνταγματικό δημοψήφισμα στη Γουινέα 2025 στις 21 Σεπτεμβρίου, με γύρω στο 89% των ψηφοφόρων να εγκρίνει το προτεινόμενο νέο Σύνταγμα της Γουινέας. Στις 3 Νοεμβρίου ο Ντουμπουγιά υπέβαλε την υποψηφιότητά του για τις προεδρικές εκλογές της Γουινέας που είχαν προγραμματιστεί για τις 28 Δεκεμβρίου. Κέρδισε τις εκλογές με το 86,72% των ψήφων  και ορκίστηκε στις 17 Ιανουαρίου 2026 ως πολιτικός πρόεδρος.

 Προσωπική ζωή 
Είναι παντρεμένος και έχει τρία παιδιά.

 Παραπομπές 

Κατηγορία:Πρόεδροι της Γουινέας
Κατηγορία:Πραξικοπηματίες
Κατηγορία:Ηγέτες εν ενεργεία